‘TK’ตุนเงินต้นทุนต่ำอื้อกินมาร์จินยามดอกขาขึ้น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ฐิติกรกินส่วนต่างดอกเบี้ยเต็มอิ่ม บริหารหนี้ 4,000 ล้าน ยาวขึ้น 70% รับมือต้นทุนขาขึ้น ลั่นราคาหุ้น TK มีโอกาสไปต่อ พื้นฐานแน่น
นายประพล พรประภา รองกรรมการผู้จัดการ บริษัท ฐิติกร (TK) เปิดเผยว่า บริษัทได้หันมาปรับสัดส่วนเงินกู้ที่มีดอกเบี้ยคงที่เพิ่ม 70% จากก่อนหน้าที่อยู่ที่สัดส่วนประมาณ 50% ของหนี้ที่มีจำนวน 4,000 ล้านบาท เช่น การออกหุ้นกู้ก่อนหน้านี้ 500 ล้านบาท อัตราดอกเบี้ย 3.2% โดยสัดส่วนที่เหลืออีก 30% จะเป็นตั๋วเงินระยะสั้น 
ล่าสุดวันที่ 27 ส.ค.ที่ผ่านมา ออกหุ้นกู้มูลค่า 300 ล้านบาท อายุ 5 ปี อัตราดอกเบี้ย 3.90% 
“ต้นทุนการเงินของบริษัทเพิ่มขึ้นเล็กน้อยจากเดิมเฉลี่ย 4% แต่ถือว่าเป็นการลดความผันผวนจากแนวโน้มดอกเบี้ยขาขึ้นชัดเจน และการปรับหนี้ให้เป็นระยะยาวยังสอดคล้องกับการปล่อยสินเชื่อของบริษัท หากเป็นสินเชื่อรถยนต์จะมีอายุสัญญา 4 ปี รถจักรยานยนต์ 2 ปี” นายประพล กล่าว
ปัจจุบันบริษัทมีเงินประมาณ 1,000 ล้านบาท รองรับการขยายสินเชื่อ ซึ่งเพียงพอต่อเป้าหมายการปล่อยสินเชื่อทั้งปีนี้ที่ประมาณ 7,000 ล้านบาท หรือขยายตัว 20% จากปีที่ผ่านมา นายประพล กล่าวว่า ราคาหุ้น TK มีโอกาสปรับตัวขึ้นต่อเนื่องหากพิจารณาจากปัจจัยพื้นฐาน แม้ว่าขณะนี้ราคาหุ้นปรับตัวขึ้นและเกินมูลค่าทางบัญชี (บุ๊กแวลู) ที่ระดับ 5.98 บาทแล้ว แต่ไม่ได้มากนัก เพราะนักลงทุนหันมาสนใจหุ้นขนาดกลางและเล็กมากขึ้นรวมถึงหุ้น TK 
“บริษัทมีขนาดมาร์เก็ตแคปไม่ได้ใหญ่ อยู่ในความสนใจของผู้ลงทุน อีกทั้งปีนี้ภาพเศรษฐกิจโดยรวมปรับตัวดีหลังจากรัฐบาลได้อีดฉีดเม็ดเงินเข้าสู่ระบบ ทำให้การซื้อรถจักรยานยนต์มีการขยายตัว ซึ่งผลประกอบการของบริษัทตลอด 4 ปี มีการขยายตัวอย่างต่อเนื่อง”
สำหรับกรณีกลุ่มพรประภาได้ขายหุ้นบริษัท เอส.พี.ซูซูกิ (SPSU) ออกไปนั้น เป็นการตัดสินใจของทางครอบครัว และนายชุมพล พรประภา คงไม่เข้ามาข้องเกี่ยวในระดับบริหารของ TK คงนั่งเป็นประธานกรรมการและให้นโยบายใน TK เท่านั้น